CELEX: 22020A0622(01)
Language: ro
Date: 2014-06-04 00:00:00
Title: Acord internațional între Uniunea Europeană și Republica Turcia privind participarea Republicii Turcia la Programul-cadru pentru cercetare și inovare (2014-2020) – Orizont 2020 al Uniunii

22.6.2020   
               
               
                  RO
               
               
                  Jurnalul Oficial al Uniunii Europene
               
               
                  L 199/1
               
            
         ACORD INTERNAȚIONAL
         între Uniunea Europeană și Republica Turcia privind participarea Republicii Turcia la Programul-cadru pentru cercetare și inovare (2014-2020) – Orizont 2020 al Uniunii
         COMISIA EUROPEANĂ, denumită în continuare „Comisia”, în numele Uniunii Europene,
         pe de o parte, și
         GUVERNUL REPUBLICII TURCIA, denumit în continuare „Turcia”,
         pe de altă parte, denumite împreună în continuare „părțile”,
         întrucât:
         
                     (1)
                  
                  
                     Acordul-cadru dintre Comunitatea Europeană și Republica Turcia privind principiile generale de participare a Republicii Turcia la programele comunitare a fost adoptat la 26 februarie 2002 și a intrat în vigoare la 5 septembrie 2002 (denumit în continuare „acordul-cadru”) (1), lăsând Comisiei și autorităților competente ale Turciei posibilitatea de a determina printr-un memorandum de înțelegere (2) clauzele și condițiile specifice, inclusiv contribuția financiară, în ceea ce privește participarea la fiecare program în parte.
                  
               
                     (2)
                  
                  
                     Noul program al Uniunii pentru cercetare și inovare „Programul-cadru pentru cercetare și inovare (2014-2020) – Orizont 2020” (denumit în continuare „programul”) a fost instituit prin Regulamentul (UE) nr. 1291/2013 al Parlamentului European și al Consiliului (3).
                  
               
                     (3)
                  
                  
                     Programul Orizont 2020 vizează să contribuie la crearea Spațiului european de cercetare și a Uniunii inovării.
                  
               
                     (4)
                  
                  
                     În temeiul articolului 7 din Regulamentul (UE) nr. 1291/2013 privind asocierea la programul Orizont 2020, clauzele și condițiile specifice de participare, inclusiv contribuția financiară, care trebuie să fie stabilită pe baza produsului intern brut al țării asociate, se stabilesc printr-un acord internațional între Uniune și țara asociată,
                  
               CONVIN DUPĂ CUM URMEAZĂ:
         
            Articolul 1
            Domeniu de aplicare – Programul
            
               (1)   Turcia participă în calitate de țară asociată la „program”, care constă în:
               Regulamentul (UE) nr. 1291/2013 de instituire a Programului-cadru pentru cercetare și inovare (2014-2020) – Orizont 2020;
               Regulamentul (UE) nr. 1290/2013 al Parlamentului European și al Consiliului (4) de stabilire a normelor de participare și diseminare pentru „Programul-cadru pentru cercetare și inovare (2014-2020) – „Orizont 2020” și de abrogare a Regulamentului (CE) nr. 1906/2006, inclusiv actele delegate și orice alte norme ulterioare;
               Decizia 2013/743/UE a Consiliului (5) de instituire a programului specific de punere în aplicare a Programului-cadru pentru cercetare și inovare (2014-2020) – Orizont 2020 și orice altă normă care face referire la punerea în aplicare a programului Orizont 2020.
            
            
               (2)   Regulamentul (CE) nr. 294/2008 al Parlamentului European și al Consiliului (6) de înființare a Institutului European de Inovare și Tehnologie, astfel cum a fost modificat prin Regulamentul (UE) nr. 1292/2013 al Parlamentului European şi al Consiliului (7), se aplică, de asemenea, participării entităților turce la comunitățile de cunoaștere și inovare.
            
         
         
            Articolul 2
            Clauzele și condițiile de participare la program
            
               (1)   Turcia participă la activitățile programului în conformitate cu obiectivele, criteriile și procedurile definite în program, precum și cu clauzele și condițiile specificate în prezentul acord și în anexele la acesta.
            
            
               (2)   Entitățile juridice stabilite în Turcia participă la acțiunile indirecte ale programului în aceleași condiții ca cele aplicabile entităților juridice din statele membre ale Uniunii Europene, în conformitate cu clauzele și condițiile stabilite sau menționate în prezentul acord.
            
            
               (3)   Entitățile juridice stabilite în Turcia participă la activitățile Centrului Comun de Cercetare în aceleași condiții ca cele aplicabile entităților juridice din statele membre ale Uniunii Europene.
            
            
               (4)   Entitățile juridice stabilite în Turcia participă la activitățile comunităților de cunoaștere și inovare.
            
            
               (5)   În cazul în care Uniunea adoptă dispoziții pentru punerea în aplicare a articolelor 185 și 187 din Tratatul privind funcționarea Uniunii Europene (TFUE), Turciei i se permite să participe la structurile juridice instituite în temeiul acestor dispoziții, în conformitate cu deciziile și cu regulamentele care au fost sau vor fi adoptate în vederea instituirii respectivelor structuri juridice. Entitățile juridice stabilite în Turcia participă la acțiunile indirecte în temeiul articolelor 185 și 187 din TFUE.
            
            
               (6)   Pentru a participa la program, Turcia plătește contribuția sa financiară la bugetul general al Uniunii Europene în conformitate cu articolul 3 de mai jos și cu anexa II.
            
            
               (7)   Reprezentanților Turciei li se permite participarea, în calitate de observatori, în cadrul comitetelor responsabile pentru monitorizarea punerii în aplicare a programului la care Turcia contribuie financiar precum și în ceea ce privește punctele de pe ordinea de zi care vizează Turcia.
               Respectivele comitete se întrunesc pentru vot fără reprezentanții Turciei în momentul votării. Turcia este informată asupra rezultatelor votului.
               Participarea, în sensul prezentului alineat, are aceeași formă, inclusiv procedurile de primire a informațiilor și a documentelor, ca forma aplicabilă reprezentanților statelor membre ale Uniunii Europene.
            
            
               (8)   Reprezentanți ai Turciei participă la Consiliul de administrație al Centrului Comun de Cercetare, în conformitate cu Regulamentul de procedură al Consiliului de administrație al Centrului Comun de Cercetare. Participarea, în sensul prezentului alineat, are aceeași formă, inclusiv procedurile de primire a informațiilor și a documentelor, ca forma aplicabilă reprezentanților statelor membre ale Uniunii Europene.
            
            
               (9)   Se utilizează una dintre limbile oficiale ale Uniunii, în acest caz limba engleză, pentru procedurile referitoare la cereri, la acorduri de finanțare și la întocmirea de rapoarte, precum și pentru celelalte aspecte de natură juridică sau administrativă aferente programului.
            
            
               (10)   Cheltuielile de transport și de subzistență ale reprezentaților și experților din Turcia, ocazionate de participarea în calitate de observatori la lucrările comitetului menționat la articolul 10 alineatul (1) din Decizia 2013/743/UE de instituire a programului specific de punere în aplicare a Programului-cadru pentru cercetare și inovare (2014‐2020) – Orizont 2020 sau la alte reuniuni legate de punerea în aplicare a programului, sunt rambursate de Comisie pe aceeași bază și în conformitate cu procedurile în vigoare în prezent pentru reprezentanții statelor membre ale Uniunii Europene.
            
         
         
            Articolul 3
            Contribuția financiară
            
               (1)   Pentru fiecare an de participare la program, Turcia plătește o contribuție financiară la bugetul general al Uniunii Europene.
               Contribuția financiară a Turciei se adaugă la cuantumul alocat anual din bugetul general al Uniunii Europene pentru acoperirea obligațiilor financiare rezultate din diferitele tipuri de măsuri necesare pentru punerea în aplicare, gestionarea și derularea programului.
            
            
               (2)   O parte din contribuția financiară a Turciei poate fi finanțată prin instrumentele relevante de ajutor extern ale Uniunii, dacă Turcia solicită acest lucru.
            
            
               (3)   Normele care reglementează contribuția financiară a Turciei sunt stabilite în anexa II la prezentul acord.
            
         
         
            Articolul 4
            Rapoartele și evaluarea
            
               (1)   Fără a aduce atingere responsabilităților Comisiei și ale Curții de Conturi a Uniunii Europene în ceea ce privește monitorizarea și evaluarea programului, participarea Turciei la program este monitorizată în mod constant pe baza unui parteneriat între Comisie și Turcia.
            
            
               (2)   Normele privind controlul financiar, recuperarea și alte măsuri antifraudă sunt prevăzute în anexa III la prezentul acord.
            
            
               (3)   De asemenea, Turcia transmite Comisiei rapoarte relevante în scopul evaluării participării sale la program și a discuțiilor din cadrul comitetului mixt care urmează să fie înființat în temeiul prezentului acord.
            
         
         
            Articolul 5
            Comitetul de cercetare și inovare UE-Turcia
            
               (1)   Se înființează un comitet în temeiul prezentului acord – „Comitetul de cercetare și inovare UE-Turcia” –, denumit în continuare „comitetul mixt”.
            
            
               (2)   Atribuțiile comitetului mixt includ:
               
                           —
                        
                        
                           asigurarea revizuirii și a evaluării punerii în aplicare a prezentului acord;
                        
                     
                           —
                        
                        
                           examinarea oricăror măsuri de natură să îmbunătățească și să dezvolte cooperarea.
                        
                     
            
               (3)   Comitetul mixt se reunește la cererea oricărei părți. Comitetul își stabilește regulamentul de procedură.
            
            
               (4)   Comitetul mixt este format din reprezentanți ai Uniunii Europene și ai Turciei.
            
         
         
            Articolul 6
            Intrare în vigoare
            După semnare, prezentul acord intră în vigoare la data la care Turcia notifică Comisiei, prin canale diplomatice, că toate condițiile sale interne necesare pentru intrarea în vigoare a prezentului acord au fost îndeplinite.
         
         
            Articolul 7
            Dispoziții finale
            
               (1)   Prezentul acord se aplică cu titlu provizoriu de la semnarea sa. Prezentul acord se aplică începând cu 1 ianuarie 2014 pentru întreaga durată a programului.
            
            
               (2)   Prezentul acord poate fi denunțat de oricare dintre părți în orice moment pe durata derulării programului, printr-o notificare de informare cu privire la denunțarea participării la program.
               Sub rezerva dispozițiilor de mai jos, denunțarea produce efecte în termen de trei luni calendaristice de la data la care notificarea este primită de către destinatar.
               Expirarea și/sau denunțarea prezentului acord nu afectează:
               
                           (a)
                        
                        
                           proiectele sau activitățile în curs de desfășurare;
                        
                     
                           (b)
                        
                        
                           punerea în aplicare a dispozițiilor contractuale care se aplică proiectelor și activităților menționate la alineatul (2) litera (a) de mai sus.
                        
                     În cazul denunțării prezentului acord, Uniunea rambursează Turciei partea aferentă contribuției sale la bugetul general al Uniunii Europene care nu va fi cheltuită ca urmare a denunțării.
            
            
               (3)   Anexele fac parte integrantă din prezentul acord.
            
            
               (4)   Prezentul acord nu poate fi modificat decât în scris, cu acordul comun al părților.
            
            
               (5)   Asocierea Turciei la următorul program-cadru pentru cercetare și inovare al Uniunii, dacă Turcia solicită acest lucru, face obiectul unui nou acord care trebuie convenit între părți.
            
         
         
            Încheiat la Istanbul, la 4 iunie, în anul două mii paisprezece, în două exemplare originale, în limba engleză și în limba turcă, ambele texte fiind în egală măsură autentice.
            
               
                  Pentru Republica Turcia,
               
               Ahmet YÜCEL
               
                  Subsecretar interimar în cadrul Ministerului Afacerilor UE al Republicii Turcia
               
            
            
               
                  Pentru Comisie,
               
               
                  în numele Uniunii Europene
               
               Robert-Jan SMITS
               
                  Director general pentru Cercetare și Inovare
               
               
                  Comisia Europeană
               
            
         
         
            (1)  JO L 61, 2.3.2002, p. 29.
         
            (2)  Prezentul acord internațional constituie și are aceleași efecte juridice ca un memorandum de înțelegere prevăzut în temeiul acordului-cadru cu privire la clauzele și condițiile de participare la programele comunitare.
         
            (3)  Regulamentul (UE) nr. 1291/2013 al Parlamentului European și al Consiliului din 11 decembrie 2013 de instituire a Programului-cadru pentru cercetare și inovare (2014-2020) – Orizont 2020 și de abrogare a Deciziei nr. 1982/2006/CE (JO L 347, 20.12.2013, p. 104).
         
            (4)  Regulamentul (UE) nr. 1290/2013 al Parlamentului European și al Consiliului din 11 decembrie 2013 de stabilire a normelor de participare și diseminare pentru „Programul-cadru pentru cercetare și inovare (2014-2020) – „Orizont 2020” și de abrogare a Regulamentului (CE) nr. 1906/2006 (JO L 347, 20.12.2013, p. 81).
         
            (5)  Decizia 2013/743/UE a Consiliului din 3 decembrie 2013 de instituire a programului specific de punere în aplicare a Programului-cadru pentru cercetare și inovare (2014-2020) Orizont 2020 și de abrogare a Deciziilor 2006/971/CE, 2006/972/CE, 2006/973/CE, 2006/974/CE și 2006/975/CE (JO L 347, 20.12.2013, p. 965)
         
            (6)  Regulamentul (CE) nr. 294/2008 al Parlamentului European și al Consiliului din 11 martie 2008 de înființare a Institutului European de Inovare și Tehnologie (JO L 97, 9.4.2008, p. 1).
         
            (7)  Regulamentul (UE) nr. 1292/2013 al Parlamentului European și al Consiliului din 11 decembrie 2013 de modificare a Regulamentului (CE) nr. 294/2008 de înființare a Institutului European de Inovare și Tehnologie (JO L 347, 20.12.2013, p. 174).
      
      
         
            ANEXA I
            
               Clauze și condiții pentru participarea la program a entităților juridice
               din Turcia
            
            
               1.   
               
                  În vederea participării Turciei la program, o entitate juridică din Turcia este definită ca fiind orice persoană fizică sau juridică stabilită în Turcia în temeiul dreptului național, care are personalitate juridică și care poate, acționând în nume propriu, să exercite drepturi și să fie supusă unor obligații. În cazul persoanelor fizice, se consideră că trimiterile la stabilire se referă la reședința obișnuită.
               
            
            
               2.   
               Participarea entităților juridice din Turcia la program respectă condițiile prevăzute pentru entitățile juridice stabilite într-o „țară asociată”, astfel cum se prevede în normele de participare.
               Entitățile juridice stabilite în Turcia sunt eligibile să beneficieze de instrumentele financiare instituite în cadrul programului Orizont 2020.
               O entitate juridică stabilită într-o altă țară asociată la program are aceleași drepturi și obligații în temeiul prezentului acord ca entitățile juridice care sunt stabilite într-un stat membru, cu condiția ca respectiva țară asociată în care este stabilită entitatea să asigure entităților juridice din alte țări asociate aceleași drepturi și obligații.
            
            
               3.   
               
                  Entitățile juridice din Turcia sunt luate în considerare, alături de cele din Uniune, la selectarea experților independenți pentru sarcinile prevăzute și în conformitate cu condițiile stipulate în normele de participare.
               
            
            
               4.   
               
                  Părțile depun toate eforturile, în cadrul dispozițiilor existente, pentru a facilita libera circulație și rezidență a oamenilor de știință care participă la activitățile ce intră sub incidența prezentului acord, precum și pentru a facilita circulația transfrontalieră a bunurilor și serviciilor destinate utilizării în cadrul acestor activități.
               
            
         
      
      
         
            ANEXA II
            Norme care reglementează contribuția financiară a Turciei la program (2014-2020)
            I.   Calcularea contribuției financiare a Turciei
            
            
                     
                        1.
                     
                     
                        Contribuția financiară a Turciei aferentă participării la program se stabilește pe bază anuală, proporțional cu și în mod suplimentar față de suma pusă la dispoziția bugetului general al Uniunii Europene în anul respectiv pentru credite de angajament necesare punerii în aplicare, gestionării și derulării programului.
                     
                  
                     
                        2.
                     
                     
                        Factorul de proporționalitate care determină contribuția Turciei este egal cu raportul dintre produsul intern brut al Turciei, la prețurile pieței, și suma dintre produsele interne brute, la prețurile pieței, ale statelor membre ale Uniunii Europene și Turciei.
                        Produsele interne brute vor fi cele publicate cel mai recent pentru același an de Oficiul pentru Statistică al Uniunii Europene (Eurostat), disponibile la momentul negocierii prezentului acord (și anume, anul 2011). Factorul de proporționalitate pentru primul an de participare, stabilit la 4,184 %, va rămâne fix pentru anii următori.
                     
                  
                     
                        3.
                     
                     
                        Pentru a facilita participarea Turciei la program, contribuția sa va fi executată pentru exercițiile financiare respective prin aplicarea unui factor de corecție de 0,14, după cum urmează:
                        
                                    —
                                 
                                 
                                    exercițiul financiar 2014: contribuție în conformitate cu punctul 1 și cu factorul de proporționalitate stabilit în conformitate cu punctul 2, înmulțit cu 0,14;
                                 
                              
                                    —
                                 
                                 
                                    exercițiul financiar 2015: contribuție în conformitate cu punctul 1 și cu factorul de proporționalitate stabilit în conformitate cu punctul 2, înmulțit cu 0,14;
                                 
                              
                                    —
                                 
                                 
                                    exercițiul financiar 2016: contribuție în conformitate cu punctul 1 și cu factorul de proporționalitate stabilit în conformitate cu punctul 2, înmulțit cu 0,14;
                                 
                              
                                    —
                                 
                                 
                                    exercițiul financiar 2017: contribuție în conformitate cu punctul 1 și cu factorul de proporționalitate stabilit în conformitate cu punctul 2, înmulțit cu 0,14;
                                 
                              
                                    —
                                 
                                 
                                    exercițiul financiar 2018: contribuție în conformitate cu punctul 1 și cu factorul de proporționalitate stabilit în conformitate cu punctul 2, înmulțit cu 0,14;
                                 
                              
                                    —
                                 
                                 
                                    exercițiul financiar 2019: contribuție în conformitate cu punctul 1 și cu factorul de proporționalitate stabilit în conformitate cu punctul 2, înmulțit cu 0,14;
                                 
                              
                                    —
                                 
                                 
                                    exercițiul financiar 2020: contribuție în conformitate cu punctul 1 și cu factorul de proporționalitate stabilit în conformitate cu punctul 2, înmulțit cu 0,14.
                                 
                              
                  
                     
                        4.
                     
                     
                        În cel de a patrulea an de la data aplicării prezentului acord, părțile revizuiesc factorul de corecție care determină contribuția financiară a Turciei, pe baza datelor privind participarea entităților turce la acțiunile indirecte și directe din cadrul programului în perioada 2014-2016.
                     
                  
                     
                        5.
                     
                     
                        Comisia transmite Turciei, în cel mai scurt timp posibil și cel târziu până la data de 1 septembrie a exercițiului care precedă exercițiul financiar respectiv, următoarele informații, însoțite de documentația corespunzătoare:
                        
                                    —
                                 
                                 
                                    valorile creditelor de angajament, în situația cheltuielilor din proiectul de buget al Uniunii Europene, corespunzătoare programului;
                                 
                              
                                    —
                                 
                                 
                                    valoarea estimată a contribuțiilor rezultate din proiectul de buget, care corespunde participării Turciei la program în conformitate cu punctele 1, 2, 3 și 4 de mai sus.
                                 
                              După adoptarea bugetului general definitiv, Comisia comunică Turciei, în situația cheltuielilor corespunzătoare participării Turciei, valorile finale ale sumelor menționate la primul punct.
                     
                  II.   Plata contribuției financiare a Turciei
            
            
                     
                        1.
                     
                     
                        Comisia transmite, cel mai târziu până la data de 30 ianuarie și de 15 iunie a fiecărui exercițiu financiar, cereri de fonduri către Turcia, corespunzătoare contribuției sale în temeiul prezentului acord.
                     
                  
                     
                        2.
                     
                     
                        Aceste cereri de fonduri corespund, respectiv, plății:
                        
                                    —
                                 
                                 
                                    a șase doisprezecimi din contribuția Turciei în termen de maximum 60 de zile de la data cererii de fonduri; și
                                 
                              
                                    —
                                 
                                 
                                    a șase doisprezecimi din contribuția Turciei în termen de maximum 60 de zile de la data celei de-a doua cereri de fonduri.
                                 
                              Prima cerere de fonduri pentru fiecare exercițiu financiar se calculează pe baza valorii stabilite în situația veniturilor din proiectul de buget: regularizarea sumei astfel plătite se efectuează odată cu plata celei de-a doua cereri de fonduri pentru același exercițiu financiar.
                        Pentru primul an de punere în aplicare a prezentului acord, Comisia transmite o primă cerere de fonduri cu efect retroactiv în termen de 30 de zile de la data semnării. În cazul în care această cerere este transmisă după data de 15 iunie, cererea respectivă trebuie să prevadă plata a douăsprezece doisprezecimi din contribuția Turciei în termen de 60 de zile, calculată pe baza valorii stabilite în situația veniturilor la buget.
                     
                  
                     
                        3.
                     
                     
                        În ultimul an al programului, cel mai târziu la data de 15 iunie, Comisia transmite o cerere de fonduri care corespunde cuantumului integral al contribuției financiare a Turciei pentru exercițiul financiar 2020. Cuantumul integral al contribuției Turciei este plătit în termen de maximum 60 de zile de la data cererii de fonduri pentru 2020.
                     
                  
                     
                        4.
                     
                     
                        Contribuția Turciei este exprimată și plătită în euro.
                     
                  
                     
                        5.
                     
                     
                        Plățile efectuate de Turcia se creditează în programele Uniunii ca venituri la buget alocate liniei bugetare corespunzătoare din situația veniturilor la bugetul general al Uniunii Europene. Regulamentul financiar în vigoare aplicabil bugetului general al Uniunii Europene se aplică gestionării creditelor.
                     
                  
                     
                        6.
                     
                     
                        Turcia își plătește contribuția în temeiul prezentului acord, astfel cum se prevede la titlul II, punctul 2 din anexa II.
                        Orice întârziere la plata contribuției este de natură să conducă la plata de către Turcia a unei dobânzi penalizatoare corespunzătoare sumei restante la data scadenței. Rata dobânzii pentru creanțele neplătite la data scadenței este rata aplicată de Banca Centrală Europeană operațiunilor sale principale de refinanțare, astfel cum este publicată în Jurnalul Oficial al Uniunii Europene, seria C, în vigoare în prima zi calendaristică a lunii datei scadenței, majorată cu un punct procentual și jumătate.
                        În cazul în care întârzierea la plata contribuției este de natură să compromită în mod semnificativ punerea în aplicare și gestionarea programului, participarea Turciei la program va fi suspendată de către Comisie în condiții de neplată în termen de 20 de zile lucrătoare de la trimiterea unei scrisori oficiale de rapel, fără a aduce atingere obligațiilor Uniunii în conformitate cu acordurile și/sau contractele de finanțare deja încheiate, corespunzătoare punerii în aplicare a unor acțiuni indirecte selectate.
                     
                  
                     
                        7.
                     
                     
                        Cel târziu la data de 30 iunie a exercițiului următor unui exercițiu financiar, situația creditelor corespunzătoare respectivului exercițiu financiar al programului este pregătită și transmisă spre informare Turciei, în conformitate cu formatul contului de venituri și cheltuieli al Comisiei.
                     
                  
                     
                        8.
                     
                     
                        La data închiderii conturilor pentru fiecare exercițiu financiar, Comisia procedează, odată cu stabilirea contului de venituri și cheltuieli, la regularizarea conturilor referitoare la participarea Turciei.
                        Regularizarea respectivă ia în considerare modificările care au intervenit, fie prin transfer, anulări, reportări, dezangajări, fie prin bugete suplimentare și rectificative, în cursul exercițiului financiar.
                        Regularizarea respectivă se efectuează la data celei de-a doua plăți, pentru exercițiul financiar următor, și, pentru ultimul exercițiu, în luna iulie 2021. Alte regularizări se efectuează în fiecare an până în anul 2023.
                     
                  
      
      
         
            ANEXA III
            Controlul financiar al participanților turci la program
            I.   Comunicarea directă
            
            Comisia comunică în mod direct cu participanții la program care sunt stabiliți în Turcia și cu subcontractanții acestora. Aceștia pot transmite direct Comisiei toate informațiile și documentele necesare pe care sunt obligați să le transmită pe baza instrumentelor prevăzute în prezentul acord și a acordurilor și/sau a contractelor de finanțare încheiate pentru implementarea acestora.
            II.   Audituri
            
            
                     
                        1.
                     
                     
                        În conformitate cu Regulamentul (UE, Euratom) nr. 966/2012 al Parlamentului European și al Consiliului (1) (denumit în continuare „Regulamentul financiar”) și cu Regulamentul delegat (UE) nr. 1268/2012 al Comisiei (2) (denumit în continuare „normele de aplicare”), precum și cu alte norme la care face se face trimitere în prezentul acord, acordurile și/sau contractele de finanțare încheiate cu participanții la program stabiliți în Turcia pot prevedea efectuarea, în orice moment, a unor audituri științifice, financiare, tehnologice sau de altă natură la sediile participanților și ale subcontractanților acestora de către reprezentanți ai Comisiei sau de către alte persoane împuternicite de Comisie.
                     
                  
                     
                        2.
                     
                     
                        Reprezentanții Comisiei, Curtea de Conturi Europeană și alte persoane împuternicite de Comisie au acces în mod corespunzător la situri, lucrări și documente (atât în format electronic, cât și în format tipărit), precum și la toate informațiile necesare pentru efectuarea unor astfel de audituri, cu condiția includerii acestui drept de acces în mod explicit în acordurile și/sau contractele de finanțare încheiate cu participanți din Turcia pentru punerea în aplicare a instrumentelor menționate în prezentul acord.
                     
                  
                     
                        3.
                     
                     
                        Auditurile pot fi efectuate după expirarea programului sau a prezentului acord, în condițiile stabilite în acordurile și/sau contractele de finanțare respective. După expirarea programului sau a prezentului acord, orice audit se realizează în condițiile stabilite în prezenta anexă.
                     
                  III.   Verificări la fața locului efectuate de Comisie (OLAF)
            
            
                     
                        1.
                     
                     
                        În cadrul prezentului acord, Comisia, mai precis Oficiul European de Luptă Antifraudă (OLAF), este autorizată să efectueze verificări și inspecții la fața locului la sediile participanților și ale subcontractanților acestora din Turcia, în conformitate cu clauzele și condițiile stabilite în Regulamentul (Euratom, CE) nr. 2185/96 al Consiliului (3).
                     
                  
                     
                        2.
                     
                     
                        Verificările și inspecțiile la fața locului sunt pregătite și efectuate de Comisie în strânsă colaborare cu autoritățile turce competente desemnate de către guvernul turc. Autorităților desemnate li se notifică, cu un timp rezonabil în prealabil, obiectul, scopul și temeiul juridic al verificărilor și inspecțiilor, astfel încât să poată furniza asistență. În acest scop, funcționarii autorităților turce competente pot participa la verificările și inspecțiile la fața locului.
                     
                  
                     
                        3.
                     
                     
                        Dacă autoritățile turce în cauză doresc acest lucru, verificările și inspecțiile la fața locului pot fi efectuate în comun de către Comisie și aceste autorități.
                     
                  
                     
                        4.
                     
                     
                        În cazul în care participanții la program se opun unei verificări sau unei inspecții la fața locului, autoritățile turce, în conformitate cu normele și reglementările naționale, îi asistă pe inspectorii Comisiei, în măsura în care este rezonabil necesar, pentru a le permite să își îndeplinească sarcina de verificare sau de inspecție la fața locului.
                     
                  
                     
                        5.
                     
                     
                        Comisia informează în cel mai scurt timp posibil autoritățile turce competente asupra oricărui fapt sau a oricărei suspiciuni legate de o neregulă care i s-a adus la cunoștință în cursul verificării sau al inspecției la fața locului. În orice caz, Comisia este obligată să informeze autoritatea menționată anterior cu privire la rezultatul acestor verificări și inspecții.
                     
                  IV.   Informare și consultare
            
            
                     
                        1.
                     
                     
                        În scopul aplicării corespunzătoare a prezentei anexe, autoritățile competente din Turcia și din Uniune fac schimb de informații, în mod periodic, cu excepția cazurilor în care acest lucru este interzis sau neautorizat de normele și regulamentele naționale, și organizează consultări la cererea uneia dintre părți.
                     
                  
                     
                        2.
                     
                     
                        Autoritățile turce competente informează Comisia, într-un interval de timp rezonabil, asupra oricărui fapt sau a oricărei suspiciuni care i s-a adus la cunoștință cu privire la o neregulă legată de încheierea sau de punerea în aplicare a acordurilor și/sau a contractelor de finanțare încheiate în vederea aplicării instrumentelor menționate în prezentul acord.
                     
                  V.   Confidențialitate
            
            Informațiile transmise sau obținute sub orice formă în temeiul prezentei anexe sunt incluse în categoria secretului profesional și sunt protejate în același mod în care dreptul turc și prevederile corespunzătoare aplicabile instituțiilor Uniunii protejează informații similare. Astfel de informații nu pot fi transmise altor persoane decât celor din instituțiile Uniunii, din statele membre sau din Turcia care trebuie să le cunoască datorită atribuțiilor pe care le dețin și nu pot fi utilizate în alte scopuri decât pentru asigurarea unei protecții eficiente a intereselor financiare ale părților (4).
            VI.   Măsuri administrative și sancțiuni
            
            Fără a aduce atingere aplicării dreptului penal turc, Comisia poate institui măsuri și sancțiuni administrative, în conformitate cu Regulamentul (UE, Euratom) nr. 966/2012, Regulamentul delegat (UE) nr. 1268/2012 și Regulamentul (CE, Euratom) nr. 2988/95 al Consiliului (5).
            VII.   Recuperarea creanțelor și executare silită
            
            Deciziile Comisiei, adoptate în domeniul de aplicare al prezentului acord, care impun o obligație pecuniară unor persoane, altele decât statele, constituie titlu executoriu în Turcia.
            Executarea silită este reglementată de normele de procedură civilă în vigoare în statul pe teritoriul căruia aceasta are loc. Ordinul de executare silită se atașează deciziei, fără altă formalitate în afară de verificarea autenticității deciziei de către autoritatea națională pe care guvernul Turciei o desemnează în acest scop și o notifică Comisiei.
            După îndeplinirea acestor formalități la cererea Comisiei, aceasta poate proceda la executarea silită în conformitate cu legislația națională, prin sesizarea directă a autorității competente.
            
               (1)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii (JO L 298, 26.10.2012, p. 1).
            
               (2)  Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (JO L 362, 31.12.2012, p. 1).
            
               (3)  Regulamentul (Euratom, CE) nr. 2185/96 al Consiliului din 11 noiembrie 1996 privind controalele și inspecțiile la fața locului efectuate de Comisie în scopul protejării intereselor financiare ale Comunităților Europene împotriva fraudei și a altor abateri (JO L 292, 15.11.1996, p. 2).
            
               (4)  JO L 312, 23.12.1995, p. 1.
            
               (5)  Regulamentul (CE, Euratom) nr. 2988/95 al Consiliului din 18 decembrie 1995 privind protecția intereselor financiare ale Comunităților Europene (JO L 312, 23.12.1995, p. 1).